b'\n_START_ARTICLE_\nMikael Ruohomaa\n_START_SECTION_\nVuodet alemmissa sarjoissa\n_START_PARAGRAPH_\nRuohomaa on Forssan Palloseuran kasvatti, mutta h\xc3\xa4n pelasi juniorina sittemmin my\xc3\xb6s Lauttakyl\xc3\xa4n Lujassa, josta Ruohomaa siirtyi edelleen Porin \xc3\x84ssiin. H\xc3\xa4n voitti seurassa C-nuorten SM-pronssia vuonna 2004 ja Suomenmestaruuden vuonna 2005. Ruohomaa oli j\xc3\xa4lkimm\xc3\xa4isen\xc3\xa4 kev\xc3\xa4\xc3\xa4n\xc3\xa4 \xc3\x84ssien paras pistemies pudotuspeleiss\xc3\xa4 tehoilla 4+6=10. Kev\xc3\xa4\xc3\xa4ll\xc3\xa4 2006 h\xc3\xa4n voitti B-nuorten SM-hopeaa. Ruohomaa pelasi alkukauden 2006\xe2\x80\x932007 \xc3\x84ss\xc3\xa4t-Teamin A-nuorissa, mutta siirtyi kesken kauden miesten II-divisioonaan ja Lauttakyl\xc3\xa4n Lujan riveihin. H\xc3\xa4n oli kauden p\xc3\xa4\xc3\xa4tteeksi nostamassa joukkuetta Suomi-sarjaan. Toisella Suomi-sarjakaudellaan 2007\xe2\x80\x932008 Ruohomaa oli LLujan paras pistemies, maalintekij\xc3\xa4 ja sy\xc3\xb6tt\xc3\xa4j\xc3\xa4 runkosarjassa tehoilla 14+23=37 ja h\xc3\xa4n jakoi joukkueen sis\xc3\xa4isen pistep\xc3\xb6rssin voiton Kari Kouttisen kanssa kev\xc3\xa4\xc3\xa4n 2008 karsintasarjassa tehoilla 7+13=20._NEWLINE_Kesken kauden 2009\xe2\x80\x932010, tammikuun 2010 lopulla Ruohomaa vaihtoi Suomi-sarjajoukkuettaan LLujasta KOOVEE:hen. H\xc3\xa4n voitti kauden p\xc3\xa4\xc3\xa4tteeksi Suomi-sarjan pronssia. Kaudeksi 2010\xe2\x80\x932011 Ruohomaa siirtyi sarjatasoa ylemm\xc3\xa4s Mestis-joukkue Lemp\xc3\xa4\xc3\xa4l\xc3\xa4n Kisaan. Tulokaskausi Mestiksess\xc3\xa4 toi h\xc3\xa4nelle 27 runkosarja- ja kolmessa playoff-ottelussa tehot 7+8=15. Ruohomaa pelasi my\xc3\xb6s osan kaudestaan lainalla KOOVEE:ssa._NEWLINE_Kaudeksi 2011\xe2\x80\x932012 Ruohomaa siirtyi LeKist\xc3\xa4 tutun joukkuetoveri Jarkko N\xc3\xa4ppil\xc3\xa4n vanavedess\xc3\xa4 try-out -leirin kautta Jokipoikien riveihin. H\xc3\xa4n teki l\xc3\xa4pimurtonsa Mestiksess\xc3\xa4, vakiinnutti paikkansa joukkueen kakkosketjussa ja oli Jokipoikien toiseksi paras pistemies Juuso Rajalan j\xc3\xa4lkeen tehoilla 12+26=38. Kev\xc3\xa4\xc3\xa4n 2012 pudotuspeleiss\xc3\xa4 Ruohomaa oli viidell\xc3\xa4 osumallaan joukkueen paras maalintekij\xc3\xa4 Olavi Vauhkosen kanssa. H\xc3\xa4n voitti kauden p\xc3\xa4\xc3\xa4tteeksi Mestis-hopeaa.\n_START_SECTION_\nSM-liigaura\n_START_PARAGRAPH_\nRuohomaa teki kaudeksi 2012\xe2\x80\x932013 kaksivuotisen sopimuksen SM-liigajoukkue JYPin kanssa. H\xc3\xa4n teki liigadebyyttins\xc3\xa4 27. syyskuuta 2012 vieraissa Saimaan Palloa vastaan ja sai ottelussa j\xc3\xa4\xc3\xa4aikaa 5.26 minuuttia. Ruohomaa pelasi kautensa pitk\xc3\xa4lti JYPin ja farmijoukkue JYP-Akatemian v\xc3\xa4lill\xc3\xa4. H\xc3\xa4n j\xc3\xa4i JYPin SM-liigajoukkueessa varsin pieneen rooliin ja teki 18 runkosarja- ja yhdess\xc3\xa4 playoff-ottelussa kaksi maalia, jotka molemmat syntyiv\xc3\xa4t 21. helmikuuta 2013 vieraissa Kalevan Palloa vastaan. Ruohomaan toinen osuma j\xc3\xa4i JYPin 3\xe2\x80\x935-voittoon p\xc3\xa4\xc3\xa4ttyneen ottelun ratkaisumaaliksi. H\xc3\xa4n voitti kauden p\xc3\xa4\xc3\xa4tteeksi SM-pronssia._NEWLINE_Kes\xc3\xa4kuussa 2013 Ruohomaa siirtyi JYPist\xc3\xa4 vuokralle h\xc3\xa4nen aiempaan seuraansa Jokipoikiin koko kauden 2013\xe2\x80\x932014 ajaksi. H\xc3\xa4n sijoittui tehoilla 22+43=65 koko Mestiksen pistep\xc3\xb6rssiss\xc3\xa4 toiseksi edell\xc3\xa4\xc3\xa4n vain Hokin Teemu Virtala. Pelaajat valitsivat Ruohomaan koko sarjan parhaaksi pelaajaksi, ja h\xc3\xa4net palkittiin Kultaisella kiekolla. H\xc3\xa4net palkittiin my\xc3\xb6s parhaana hy\xc3\xb6kk\xc3\xa4\xc3\xa4j\xc3\xa4n\xc3\xa4 Mika Helkearo -palkinnolla ja valittiin ensimm\xc3\xa4iseen t\xc3\xa4hdist\xc3\xb6kent\xc3\xa4lliseen. Ruohomaa valittiin my\xc3\xb6s Mestiksen tammikuun 2014 kuukauden pelaajaksi._NEWLINE_Kaudeksi 2014\xe2\x80\x932015 Ruohomaa siirtyi kaksivuotisella sopimuksella Kalevan Pallon riveihin. Kausi 2014\xe2\x80\x932015 oli h\xc3\xa4nelle ensimm\xc3\xa4inen kokonainen SM-liigassa ja Ruohomaa teki 53 runkosarjaottelussa tehot 6+20=26 sek\xc3\xa4 kuudessa playoff-ottelussa tehot 3+1=4. H\xc3\xa4n oli runkosarjassa KalPan kolmanneksi paras pistemies Jaakko Rissasen kanssa ja kev\xc3\xa4\xc3\xa4n 2015 pudotuspeleiss\xc3\xa4 joukkueen paras maalintekij\xc3\xa4 kolmella osumallaan. Ruohomaa teki liigauransa ensimm\xc3\xa4isen playoff-maalin 24. maaliskuuta 2015 kolmannessa puoliv\xc3\xa4lier\xc3\xa4ottelussa vieraissa Rauman Lukkoa vastaan. H\xc3\xa4nen osumansa ratkaisi KalPalle 3\xe2\x80\x934-jatkoaikavoiton ajassa 66.37. Ruohomaa palkittiin ottelun Ilta-Sanomien kolmen t\xc3\xa4hden t\xc3\xa4htipelaajana. Seuraavassa ottelussa 26. maaliskuuta 2015 h\xc3\xa4n viimeisteli KalPan 4\xe2\x80\x932-voittoon p\xc3\xa4\xc3\xa4ttyneess\xc3\xa4 ottelussa kaksi maalia, joista j\xc3\xa4lkimm\xc3\xa4inen j\xc3\xa4i ottelun voittomaaliksi. Ruohomaa ker\xc3\xa4si ottelussa my\xc3\xb6s yhden sy\xc3\xb6tt\xc3\xb6pisteen. H\xc3\xa4net palkittiin taas Ilta-Sanomien kolmen t\xc3\xa4hden t\xc3\xa4htipelaajana. Lukko vei kuitenkin lopulta koko ottelusarjan voitoin 4\xe2\x80\x932._NEWLINE_Ruohomaa nousi kaudella 2015\xe2\x80\x932016 KalPan ykk\xc3\xb6ssentteriksi Jaakko Rissasen loukkaantumisen my\xc3\xb6t\xc3\xa4. H\xc3\xa4n voitti joukkueen sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 12+31=43, kuten my\xc3\xb6s kev\xc3\xa4\xc3\xa4n 2016 pudotuspelien ensimm\xc3\xa4isen kierroksen kolmessa ottelussa tehoilla 1+2=3._NEWLINE_Kaudeksi 2016\xe2\x80\x932017 Ruohomaa siirtyi kaksivuotisella sopimuksella Oulun K\xc3\xa4rppiin. H\xc3\xa4n voitti Mestarien liigassa joukkueen sis\xc3\xa4isen piste- ja maalip\xc3\xb6rssin tehoilla 3+2=5 sek\xc3\xa4 sis\xc3\xa4isen tehotilaston lukemalla +5. Ruohomaan runkosarja SM-liigassa j\xc3\xa4i kuitenkin vain 21 ottelun mittaiseksi loukkaantumisten vuoksi. Marraskuussa 2016 h\xc3\xa4n loukkaantui loppuvuodeksi, mutta Ruohomaa joutui kuitenkin jo toisessa paluuottelussaan yli kahdeksi kuukaudeksi runkosarjan loppupuolelle asti sivuun alavartalovamman vuoksi tammikuussa 2017. _NEWLINE_Kaudeksi 2017\xe2\x80\x932018 Ruohomaa nimettiin K\xc3\xa4rppien varakapteeniksi. H\xc3\xa4n teki SM-liigan yhden kauden piste-enn\xc3\xa4tyksens\xc3\xa4 tehoilla 20+29=49, joilla Ruohomaa oli joukkueen kolmanneksi paras pistemies ja sijoittui koko SM-liigan pistep\xc3\xb6rssiss\xc3\xa4 yhdeks\xc3\xa4nneksi. H\xc3\xa4n muodosti yhdess\xc3\xa4 Julius Junttilan ja Charles Bertrandin kanssa K\xc3\xa4rppien ykk\xc3\xb6sketjun, joka pelasi p\xc3\xa4\xc3\xa4s\xc3\xa4\xc3\xa4nt\xc3\xb6isesti l\xc3\xa4pi koko runkosarjan 2017\xe2\x80\x932018. Ketjua pidettiin yleisesti koko SM-liigan kauden parhaana ketjuna. Kesken puoliv\xc3\xa4lier\xc3\xa4sarjan ketju kuitenkin hajotettiin, kun sek\xc3\xa4 Bertrand ett\xc3\xa4 Junttila olivat j\xc3\xa4\xc3\xa4neet aiemmin maaliskuussa kokonaan ilman tehopisteit\xc3\xa4. Pudotuspelien edetess\xc3\xa4 Ruohomaan laidoilla pelasivat niin Saku M\xc3\xa4enalanen, Ville Leskinen, Nicklas Lasu ett\xc3\xa4 Kristian Vesalainen. Kauden viimeisess\xc3\xa4 ottelussa, kuudennessa finaaliottelussa vieraissa Tapparaa vastaan h\xc3\xa4nen johtamansa ykk\xc3\xb6sketjun t\xc3\xa4ydensiv\xc3\xa4t Ville Leskinen ja Charles Bertrand. Ruohomaa voitti kauden p\xc3\xa4\xc3\xa4tteeksi Suomenmestaruuden._NEWLINE_Ruohomaa siirtyi kaudeksi 2018\xe2\x80\x932019 vuoden mittaisella sopimuksella KHL-joukkue Neftehimik Ni\xc5\xbenekamskiin.\n_START_SECTION_\nMaajoukkueura\n_START_PARAGRAPH_\nRuohomaa on pelannut Suomen A-maajoukkueessa kahdeksan ottelua tehden kaksi sy\xc3\xb6tt\xc3\xb6pistett\xc3\xa4. H\xc3\xa4n sai tililleen ensimm\xc3\xa4isen A-maaottelunsa Channel One Cupin Prahassa pelatussa avausottelussa 13. joulukuuta 2017 T\xc5\xa1ekki\xc3\xa4 vastaan. Ruohomaa merkittiin Suomen 13. hy\xc3\xb6kk\xc3\xa4\xc3\xa4j\xc3\xa4ksi, eik\xc3\xa4 h\xc3\xa4n saanut lopulta j\xc3\xa4\xc3\xa4aikaa. Ruohomaa sai peliaikaa kuitenkin seuraavassa ottelussa 15. joulukuuta 2017 Moskovan VTB-j\xc3\xa4\xc3\xa4palatsissa Etel\xc3\xa4-Koreaa vastaan. H\xc3\xa4net merkittiin Suomen kolmosketjun keskushy\xc3\xb6kk\xc3\xa4\xc3\xa4j\xc3\xa4ksi laidoilleen toinen A-maajoukkuedebytantti Juuso Ikonen sek\xc3\xa4 Lauri Korpikoski. Ruohomaa ker\xc3\xa4si ottelussa my\xc3\xb6s kaksi sy\xc3\xb6tt\xc3\xb6pistett\xc3\xa4. Suomen 4\xe2\x80\x931-voittoon p\xc3\xa4\xc3\xa4ttynyt ottelu oli kaikkien aikojen ensimm\xc3\xa4inen kohtaaminen Etel\xc3\xa4-Koreaa vastaan j\xc3\xa4\xc3\xa4kiekossa.\n_START_SECTION_\nMuuta\n_START_PARAGRAPH_\nRuohomaa on ennen ammattilaisuraansa ty\xc3\xb6skennellyt my\xc3\xb6s kersanttina Puolustusvoimissa sek\xc3\xa4 siviiliss\xc3\xa4 mm. rakennusalalla._NEWLINE_Mikaelin isoveljet Jarmo ja Juha Ruohomaa ovat pelanneet j\xc3\xa4\xc3\xa4kiekkoa alemmilla sarjatasoilla. Veljesten is\xc3\xa4 Matti Ruohomaa valmensi heit\xc3\xa4 Lauttakyl\xc3\xa4n Lujan junioreissa.'